വിജിലന്സ് അന്വേഷണത്തിന് ശിപാര്ശ ചെയ്യും ആരക്കുന്നം: മുളന്തുരുത്തി സാമൂഹ്യാരോഗ്യ കേന്ദ്രത്തില് ഭരണസമിതിയുടെ അംഗീകാരമില്ലാതെ മാമോഗ്രാം മെഷീന് വരുത്തിയ സംഭവത്തെക്കുറിച്ച് വിജിലന്സ് അന്വേഷണത്തിന് ശിപാര്ശ ചെയ്യാനും ആരോഗ്യ വകുപ്പിന് റിപ്പോര്ട്ട് ചെയ്യാനും മുളന്തുരുത്തി ബ്ലോക്ക് പഞ്ചായത്തില് ഇന്നലെ കൂടിയ യോഗം ഐകകണ്ഠേന തീരുമാനിച്ചു. മെഷീന് വാങ്ങുന്നത് സംബന്ധിച്ചുള്ള നടപടി ക്രമങ്ങളില് നിര്വഹണ ഉദ്യോഗസ്ഥനായ മെഡിക്കല് ഓഫീസര് വീഴ്ച വരുത്തിയെന്ന് യോഗത്തില് വിമര്ശനമുയര്ന്നു. നടപടിക്രമങ്ങള് പാലിക്കാതെയാണ് മെഷീന് വാങ്ങിയതെന്ന് പ്രതിപക്ഷം നിലപാട് എടുത്തു. വിജിലന്സ് അന്വേഷണം വേണമെന്ന നിര്ദേശം ഭരണപക്ഷമാണ് മുന്നോട്ടുവച്ചത്. മെഷീന് സ്ഥാപിക്കണമെന്ന് ആവശ്യപ്പെട്ട് പ്രതിപക്ഷമായ എല്ഡിഎഫ് രണ്ടുവട്ടം സമരം സംഘടിപ്പിച്ചിരുന്നു. കഴിഞ്ഞ ഭരണസമിതി ഉപേക്ഷിച്ച പദ്ധതിയില് ചട്ടങ്ങള് പാലിക്കാതെ നിര്വഹണ ഉദ്യോഗസ്ഥന് ഓര്ഡര് കൊടുക്കുകയും മെഷീന് കഴിഞ്ഞ മൂന്നു മാസത്തിലേറെയായി ആശുപത്രിയില് സൂക്ഷിച്ചിരിക്കുകയുമാണെന്ന് മുളന്തുരുത്തി ബ്ലോക്ക് പഞ്ചായത്ത് പ്രസിഡന്റ് രാജു പി. നായരുടെ നേതൃത്വത്തില് ഭരണസമിത ആരോപിച്ചു. കെട്ടിടം പണി പൂര്ത്തിയാക്കി മെഷീന് സ്ഥാപിക്കേണ്ട സമയത്ത് മാത്രമേ മെഷീന് മേടിക്കേണ്ടതുള്ളു എന്ന് ബ്ലോക്ക് പഞ്ചായത്ത് നിലപാട് എടുത്തതോടെയാണ് സംഭവം വിവാദമായത്.